PST: Et angrep på demokratiet

Siktede nektet å forklare seg i retten

Solveig Horne utsatt for kakeangrep

Under lørdagens Pride-parade fikk Solveig Horne en kake kastet i fjeset. Den britiske kvinnen som er siktet for kastingen er varetektsfengslet i fire uker.

Oppdatert 28. juni 2016

Artikkelen er over fire år gammel

Det kom frem i en kjennelse fra Oslo tingrett mandag ettermiddag.

Det var rundt klokken 13.20 lørdag, gående mitt i Pride-paraden i Oslo, at Barne- og likestillingsminister Solveig Horne fikk en kakebunn fylt med barberskum kastet i hodet.

En britisk kvinne ble pågrepet få minutter senere av to politimenn i sivil, som tilfeldigvis var på åstedet. Siktede satt sammen med to venner på gresset i Vaterlandsparken, kun noen titalls meter fra der Horne fikk kaken i hodet.

Det var Oslo-politiet som på eget initiativ anmeldte hendelsen, men på grunn av de aktuelle paragrafene tok PST over saken.

– Jeg føler meg godt ivaretatt av politiet, og har tillit til at de håndterer saken videre, uttaler Horne til VG, via sin presserådgiver Elisabeth Johansen, og opplyser at statsråden ikke vil kommentere ytterligere.

Hareide i Oslo Pride: – Viktig for meg å være her

Nektet å forklare seg

Den siktede kvinnen har så langt vært svært ordknapp og har nektet å forklare seg både før og under fengslingsmøtet mandag. Hun ville heller ikke svare på om hun erkjente straffeskyld, noe dommeren tolket som at det gjorde hun ikke.

Strafferammen er inntil ti år, men både forsvarer og aktor er enige om at forholdet nok hører til den nederste graden av alvor for bestemmelsen.

– Når Horne går foran i et tog, gjør hun det i kraft av å være statsråd. Angrepet er på den måten et angrep på demokratiske verdier, sier Signe Aalling, aktor og politiinspektør i PST, til VG.

Som regjeringsmedlem har Horne særskilt vern under straffelovens § 115, som er én av paragrafene den mistenkte kvinnen er siktet for.

– Dette angrepets karakter kan få det til å fremstå uskyldig, men det er et angrep på demokratiet. Sånt som dette skal en statsråd slippe, sa Aalling i retten.

Les også: Her frir politimannen under homoparaden

– Udemokratisk

Styreleder i LLH Oslo og Akershus, Hans Heen Sikkeland, var til stede da kaken ble kastet.

– Hun kom opp til oss og kastet den og traff Horne i hodet, sier Sikkeland til VG.

Sikkeland kaller det hele en trist affære:

– Vi lever i et demokrati, og da må vi bruke demokratiske virkemidler. Kakekasting er ikke ett av dem, sier han og understreker at motivet for kastingen fremdeles er ukjent.

Lang tradisjon

Horne er langt fra den første som er blitt utsatt for et angrep av denne sorten. Her er et knippe eksempler:

• I 2001 greide en 16-åring å snike seg forbi den svenske kongens livvakter, og serverte en bløtkake midt i fleisen på Hans Majestet.



• I 2005 trodde daværende finansminister Kristin Halvorsen at hun skulle få en hyggelig hilsen på sin første arbeidsdag. I stedet fikk hun kake i hodet.

• I 2013 gikk en kakekaster til angrep på den omstridte svenske politikeren Jimmy Åkesson under en boksignering i Stockholm.

• Tidligere i år gikk en mann i klovnekostyme til bløtkake-angrep på nestlederen i det høyrepopulistiske Alternativ for Tyskland mens han sang «happy birthday to you». Etter å ha fått summet seg, postet bløtkake-offeret Beatrix von Storch bilder av seg selv og angriperen med følgende beskjed på Facebook: «PS: Neste gang, vår så snill og bruk heller jordbærkake. Krem gjør en tykk».

Publisert: 27.06.16 kl. 11:37 Oppdatert: 28.06.16 kl. 09:46

Mer om Solveig Horne